Ахъэр зэманым и нэщэнэхэр
Дунейр щыкъутэжынум и нэщэнэхэр КъурIэн лъапIэми хьэдисми къыщыкIуащ.
Ауэ а махуэр къыщысынур зыми ищIэркъым — Езы Алыхь закъуэм фIэкIа. ЛIыкIуэхэм ящыщуи зыри щыгъуазэ ищIакъым а Iуэхум.
А нэщэнэхэр тIууэ егуэш: нэщэнэшхуэхэмрэ нэщэнэ цIыкIухэмрэ.
Нэщэнэ цIыкIухэр
Иужьрей ЛIыкIуэр (Мухьэмэд бегъымбарыр) зэрыщыIэнур.
ИпэкIэ къеха тхылъхэм зэритам ипкъ иткIэ, лIыкIуэ псори щыгъуазэу щытащ Мухьэмэд бегъымбарыр иужьрей лIыкIуэу зэрыщытынум.
Муслъымэн къэралыгъуэшхуитI е зэзэуэнущ, е зэпэщIэувэнущ.
ПщылIхэм пщы къалъхунущ.
Абы и мыхьэнэр щIэныгъэлIхэм я тэфсирым мыпхуэдэу къыщыкIуащ. ПщылIыр — адэ-анэращ, пщыр — быныращ. Быным адэ-анэр ямыгъэпсэлъэжу, абыхэм унафэ хуащIу хъунущ дунейм и кIэ щыхъуам и деж. КъищынэмыщIауэ, пщыхэм я унэIутхэр щхьэгъусэ ящIу хъунущ. Языныкъуэ щIэныгъэлIхэми жаIэ къулейсызхэр къулей, дыгъуасэ вакъэ къэзымыщэхуфу щытахэм унэ зэтетышхуэхэр дращIейуэ хъунущ.
Гуэныхьышхуэхэр дунейм куэду щалэжь хъунущ.
Дин щIэныгъэлIхэр мащIэ дыдэ хъунущ. Ислъам диным щымыщ халъхьэурэ зэбграхыу щIадзэнущ.
ЦIыхубзхэр куэдкIэ нэхъыбэ хъунущ цIыхухъухэм нэхърэ.
«Дэ дылIыкIуэщ» жаIэурэ пцIыупсу 30-м нэс къежьэнущ.
ЩIыр куэдрэ хъей хъунущ.
Зэманыр псынщIэу кIуэнущ. ПсынщIэ дыдэу къызэракIухь машинэхэр къежьэнущ.
ЦIыхуукIыр куэд хъунущ.
Къулейхэр икъукIэ куэд хъунущ, уеблэмэ, сэджыт зыхуагъэфэщэн щамыгъуэтыж зэман къэунэхунущ. Хьэрэмыр апхуэдизкIэ бэгъуэнущи, Iиман щыпкъэ зыбгъэдэлъхэм дунейр яфIэмыIэфIыж хъунущ.
Нэщэнэшхуэхэр
ЛIыкIуэ лъапIэм жиIащ: «Къемэт махуэр къэсыным и пэ къихуэу мы нэщэнэхэр къэхъунущ: Iимам Мэхьди къэкIуэнущ. Абы теухуауэ КъурIэн лъапIэм Iэятхэр къыщыкIуащ. Абыхэм ящыщ зым и мыхьэнэр щIэныгъэлIхэм я тэфсирым мыпхуэдэу къыщыкIуащ: «Iимам Мэхьди зэрыщыIэнум зы шэч лъэпкъи хэлъкъым. Ар къыщыкIуам и дежщ ислъам диным дуней псор щызэлъищIысынур».
Дыгъэр КъухьэпIэмкIэ къыщыкъуэкIынущ. Дыгъэр КъухьэпIэмкIэ къызэрыкъуэкIынур я фIэщ хъуакъым джаурхэм. Ауэ Алыхьым иухам фIэкIыпIэ иIэкъым. А сыхьэтыр къыщысам деж джаурхэм, шэч хэмылъу, Iиман къахьыжынущ, ауэ ар къабыл хъужынукъым. Абы теухуауэ КъурIэн лъапIэм къыщыкIуащ мы Iэятыр: «А нэщэнэхэм ящыщ гуэр Алыхьым уи нэгу щIигъэкIа нэужь, къэпхьыж Iиманым и сэбэпынагъ къокIыжынукъым, нэхъ ипэIуэкIэ Iиман къэпхьу, IуэхугъуэфI щумылэжьакIэ».
Псэущхьэ телъыджэ псалъэу щIым къытехъуэнущ. Абы теухуауэ Абу Хьурейрэ къиIуэтэжащ мы хьэдисыр: «Зэгуэрым дыгъужь мэжэлIам мэлыхъуэм и мэл гуартэм щыщ зы къиубыдри ишхащ. Мэлыхъуэм и мэл кIуэдар къищилъыхъуэм, ар IущIащ зи ныбэ из хъуа дыгъужь зэбзеижу щысым. Дыгъужьыр къэпсалъэри жиIащ: «Алыхьым къысхуигъэфэща ерыскъыр степхыну арат?». Ар зэхэзыха мэлыхъуэр пIэщIэгъуэкIэ ЛIыкIуэ лъапIэм и деж кIуэри, жиIащ: «Си псэр зи IэмыщIэ илъ Алыхьым и цIэкIэ соIуэ, дыгъужь псалъэу зэрыслъэгъуамкIэ!». Ар зэхэзыха ЛIыкIуэм (Тхьэм и нэфIыр зыщыхуам) жиIащ: «Алыхьым и цIэкIэ соIуэ, мы лIым жиIэр зэрыпэжымкIэ! Къемэт махуэр къэсынукъым, псэущхьэхэр цIыхум къыщепсэлъэну зэманыр къэмысауэ».
Iугъуэм дунейр зэщIищтэнущ. Абы и щыхьэтщ КъурIэн лъапIэм къыщыкIуа мы Iэятыр: «Дунейр къутэжын и пэ къихуэу уафэм къехынущ Iугъуэ. Ар зэрыIугъуэм зыми шэч къытрихьэнукъым. Ар цIыху псоми ялъэIэсынущ. Ар тезыр хьэлъэу цIыхум тетлъхьэнущ» («Духъан» сурэм и 10-11-нэ Iэятхэр). А Iугъуэм теухуауэ хьэдисми къыщыкIуащ: «Къемэт махуэр къызэрыблэгъам и япэ нэщэнэхэр — Дэджал зэрыщыIэнур; Мэрем и къуэ Хьисэ бегъымбарыр щIым къызэрыкIуэжынур; Йемен мафIэшхуэр къыщызэщIэнэу, цIыху псори зы щIыпIэм зэрыщызэхуихусынур; Iугъуэм дунейр зэрызэщIищтэнур». ИужькIэ бегъыбарым еупщIахэщ: «Уа, ЛIыкIуэ лъапIэ! Сыт а Iугъуэр зищIысынур?». Жэуапу абыхэм зэхахащ: «А Iугъуэм дуней псор зэщIищтэнущ — КъухьэпIэм щегъэжьауэ КъуэкIыпIэм нэскIэ. Апхуэдэу дунейр щытынущ махуэ плIыщIрэ жэщ плIыщIкIэ. АлыхьымкIэ фIэщхъуныгъэ зиIэхэм апхуэдэу зыхащIэнукъым а Iугъуэр, атIэ, мащIэу я пэпс- нэпсхэр къыпихуну аращ. Джаурхэм я дежкIэ гузэвэгъуэшхуэу щытынущ а Iугъуэр. Ахэр чэфым хуэдэу щытынущ, Iугъуэр абыхэм я кIуэцIхэм кIуэнурэ, я пэхэмкIэ, тхьэкIумэхэмкIэ къикIыжынущ».
Дэджалыр къэкIуэнущ.
Ар лейзехьэу дунейм къытехьэнущ. Дуней псор абы къызэхикIухьынущ, Мэчэмрэ Мадинэмрэ къищынэмыщIа. А къалитIым ар мелыIычхэм дагъэхьэнукъым. Абы жиIэнущ: «Сэращ Алыхьыр». Абы теухуауэ Мухьэмэд бегъымбарым (Тхьэм и нэфIыр зыщыхуам) мыпхуэдэу жиIащ: «Дэджал дуней псор къызэхикIухьынущ махуэ плIыщIым и кIуэцIкIэ. Япэ махуэр хуэдэнущ илъэсым. ЕтIуанэ махуэр — мазэм, ещанэр — тхьэмахуэм, адрейхэр фэ фи махуэхэм хуэдэнущ».
Хьисэ бегъымбарыр къехыжынущ.
Абы теухуауэ КъурIэн лъапIэм къыщыкIуа Iэятхэм ящыщ зым и мыхьэнэр:
чыристанхэм зэрыжаIэм хуэдэу, Хьисэ бегъымбарыр яукIакъым, атIэ псэууэ Алыхьым и деж дрихьеижащ. Хьисэ бегъымбарыр щыхьэт техъуат ипэкIэ Алыхьым и пащхьэ къикIа Теурэтми, езым къыхуеха Инджылми, езым и ужькIэ Мухьэмэд бегъымбар лъапIэр къызэрыкIуэнури цIыхубэм яжриIат. АрщхьэкIэ, ар зэхахыну хуеякъым языныкъуэхэр. Апхуэдэу щыхъум, Алыхьым пIалъэкIэ дрихьеижащ, Къемэт махуэр къэсын и пэ къихуэу щIылъэм къехыжынущ. Дэджалыр зыукIынури Хьисэ бегъымбарыращ. Мис абы щыгъуэм деж ислъам диным псори къихьэнущ.
ЯIджуджрэ МэIджуджрэ щыIэнущ.
Абы теухуауэ КъурIэным къыщыкIуащ мы Iэятыр: «ЯIджуджрэ МэIджуджрэ къэдутIыпщынущ. Ар зылъагъуну Iиманыншэхэм я нэхэр къихунущ. Абыхэм жаIэнущ: «Гузэвэгъуэ! Дэ ди фIэщ хъуатэкъым!»
ЩIыр щэнейрэ ин дыдэу хъеинущ — КъухьэпIэмкIэ, КъуэкIыпIэмкIэ, Хьэрып ХытIыгум.
КъурIэн лъапIэр Алыхьым дрихьеижынущ.
Муслъымэн щыIэжынукъым.
Псэм фIэфIу жьыбгъэ щабэ къыкъуэунурэ, муслъымэну къэнар лIэнущ. Кэхьбэри щыIэжынукъым.
Йемен мафIэшхуэ къыщызэщIэнэнущ. Абы къыпих лыгъейм цIыху псори зы щIыпIэ и деж щызэхуихусынущ.
